Priscianus z Caesarie

Priscianus z Kaisareie, polatinsky Priscianus Caesariensis (prelom 5./6. storočia), bol rímsky gramatik činný v Konštantínopolie. Jeho dielo Institutiones grammaticae (Základy gramatiky) predstavuje most medzi antickou a stredovekou vzdelanosťou. Počas stredoveku slúžilo ako základná učebnica latinčiny.

 Život 
Priscianus pochádzal z gréckeho prostredia, a ako napovedá jeho prívlastok, narodil sa a vyrastal v Kaisareii (Cézarei), hlavnom meste rímskej provincie Mauretania Caesariensis (dnes Cherchell v Alžírsku). Podľa Cassiodora vyučoval latinčinu v KonštantínopoleGr. Lat. VII 207. Na základe toho, že Priscianus venoval jedno zo svojich menších dielok cisárovi Anastasiovi (491 – 518), možno jeho život datovať do tohto obdobia.

 Dielo 
 Institutiones grammaticae 
Priscianova príručka gramatiky, majúca úctyhodných 18 kníh, rozoberá v prvých 16 knihách latinskú fonológiu, morfológiu a lexikológiu, v dvoch záverečných knihách (ktorých rozsah však tvorí takmer tretinu celého diela) sa venuje syntaxi.

Gramatika vychádza zo starších prác Aelia Herodiana a Apollonia Dyskola. Priscianus navyše používa ako príklady jednotlivých gramatických javov mnohé citáty zo starších autorov, ktoré sa nám inak nedochovali – Ennia, Marca Pacuvia, Lucia Accia, Gaia Lucilia, Marca Porcia Catona a Terrentia Varrona.

Obľuba Priscianovej učebnice v stredoveku spôsobila, že sa dochovalo takmer 1000 rukopisov Institutiones grammaticae. Niektoré rukopisy obsahujú iba prvých 16 kníh (bývajú označované ako tzv. Priscianus maior), iné naopak iba syntaktickú príručku (ako Priscianus minor, býva uvádzaná spolu s Ad Symmachum). Najstaršie rukopisy pochádzajú z 9. storočia.

 Menšie diela 
K Priscianovým menším výtvorom patria:
 Ad Symmachum (Knihy Symmachovi) – tri knihy venované Symmachovi, svokrovi filozofa Boethia: o mierach a váhach, o Terentiovom metre a o knihe Praeexercitamina, rétorických cvičeniach Hermogena z Tarzu
 De nomine, pronomine, et verbo (O podstatnom mene, zámene a slovese) – skrátená verzia Institutiones
 Partitiones XII versuum Aeneidos principalium (Rozdelenie prvých 12 veršov Eneidy) – ďalšia učebná pomôcka, ktorá sa zaoberá presným rozdelením prvých veršov Eneidy na stopy a výklad jednotlivých slov
 panegyrik na cisára Anastasia – v rozsahu 312 hexametrov s krátkym úvodom v jamboch
 veršovaný preklad diela Periegesis od Dionysia Periegeta

 Referencie 

 Literatúra 

 A. Schönberger: Priscians Darstellung der lateinischen Pronomina: lateinischer Text und kommentierte deutsche Übersetzung des 12. und 13. Buches der Institutiones Grammaticae, Frankfurt am Main: Valentia, 2009, ISBN 978-3-936132-34-2
 A. Schönberger: Priscians Darstellung der lateinischen Präpositionen: lateinischer Text und kommentierte deutsche Übersetzung des 14. Buches der Institutiones Grammaticae, Frankfurt am Main: Valentia, 2008, ISBN 978-3-936132-18-2
 A. Schönberger: Priscians Darstellung der lateinischen Konjunktionen: lateinischer Text und kommentierte deutsche Übersetzung des 16. Buches der Institutiones Grammaticae, Frankfurt am Main: Valentia, 2010, ISBN 978-3-936132-09-0 (traduction allemande du livre 16)
 A. Schönberger: Priscians Darstellung der lateinischen Syntax (I): lateinischer Text und kommentierte deutsche Übersetzung des 17. Buches der Institutiones Grammaticae, Frankfurt am Main: Valentia, 2010, ISBN 978-3-936132-10-6.

 Externé odkazy 
 Priscianus na Corpus Grammaticorum Latinorum (po latinsky)

 Zdroj 

Kategória:Historici starovekého Ríma